Úrad vlády SR						 Na rokovanie vlády SR
Sekcia hospodárskej politiky					 dňa 25.9.2002 
									 k číslu: 6755/2002 
									 k bodu: 4

S t a n o v i s k o

ku Správe Územný plán veľkého územného celku Bratislavský kraj – Zmeny a doplnky roku 2002

I.

	Materiál na rokovanie vlády SR predkladá minister životného prostredia na základe uznesení vlády SR č. 1039/2000 a č. 449/2002.

	Materiál obsahuje návrh uznesenia vlády SR, predkladaciu správu, návrh zmien a doplnkov, vyhodnotenie pripomienok a návrh komuniké.

	V citovaných uzneseniach vlády SR, ktoré boli prijaté k zámeru budovania Priemyselného parku Záhorie, resp. k stavu realizácie budovania Priemyselného parku Záhorie bolo uložené ministrovi životného prostredia zabezpečiť obstaranie a prerokovanie návrhu zmien a doplnkov Územného plánu Veľkého územného celku Bratislavského kraja (ďalej ÚPN VÚC) a predložiť ho na rokovanie vlády SR. 

	Predložením správy ÚPN VÚC Bratislavský kraj – Zmeny a doplnky roku 2002  na rokovanie vlády SR sa plní stanovená úloha. 

Materiál neobsahuje samostatnú doložku finančných, ekonomických, environmentálnych vplyvov a vplyvov na zamestnanosť. V predkladacej správe sa však jednotlivým častiam doložky venuje pozornosť, preto časť predkladacej správy označenú ako sociálne, ekonomické a ekologické dopady územnoplánovacej dokumentácie možno z hľadiska jej obsahu pokladať za doložku.  

II.

Správa ÚPN VÚC Bratislavský kraj – Zmeny a doplnky roku 2002 prešla rozsiahlym pripomienkovým konaním. Okrem ústredných orgánov štátnej správy a podpredsedov vlády SR sa ku správe vyjadrili aj krajské úrady, Bratislavský samosprávny kraj, okresné úrady, dotknuté mestá a obce a odborné organizácie. Zásadné nesúhlasné stanoviská k správe vyjadrili MH SR a MP SR. Ministerstvo hospodárstva podmienilo svoj súhlas rešpektovaním tzv. záverečného stanoviska, ktoré sa prijíma v rámci procesu posudzovania činností na životné prostredie. Vo vyhodnotení pripomienkového konania, ako aj v predkladacej správe sa uvádza, že záverečné stanovisko sa do správy premietlo, preto rozpor možno pokladať za  odstránený. Akceptované boli aj výhrady MP SR k navrhovanému záberu poľnohospodárskej, resp. lesnej pôdy. Predkladatelia v závere predkladacej správy konštatujú, že ústredné orgány štátnej správy SR nemajú k predloženému materiálu  výhrady. 

S predkladaným znením správy nesúhlasia Bratislavský samosprávny kraj a obec Plavecký Štvrtok, a to z toho dôvodu, že správa nerieši, resp. sa nezaoberá umiestnením priemyselného parku Plavecký Štvrtok. 

III.

Cieľom správy ÚPN VÚC Bratislavský kraj – Zmeny a doplnky roku 2002 je riešiť lokalizáciu priemyselných parkov na území Bratislavského kraja. Pre prípravu územia na umiestňovanie priemyselných parkov bola v súlade so stavebným zákonom vypracovaná urbanistická štúdia, ktorá podrobne stanovila nároky na lokality z hľadiska priestorových, ekologických, environmentálnych, sociologických a ekonomických súvislostí. 

V predloženej správe sú parky rozčlenené do štyroch základných kategórií na parky medzinárodného významu, celoštátneho významu, regionálneho významu a miestneho významu. Na území Bratislavského kraja je do týchto kategórií  zaradených 10  priemyselných parkov (str. 7 a 8). Priemyselné parky na území Bratislavy sú v správe uvádzané iba informatívne, ich presná lokalizácia bude spresnená v ÚPN hlavného mesta SR Bratislavy. 

Správa sa nezaoberá priemyselným parkom Plavecký Štvrtok, vzhľadom na pretrvávajúce rozpory v názoroch na jeho umiestnenie východne, resp. západne od diaľnice D2. 

Z vyjadrenia  MŽP SR, ako príslušného orgánu podľa  stavebného zákona vyplýva, že obsah Zmien a doplnkov ÚPN VÚC Bratislavský kraj je v súlade so záväznou časťou Koncepcie územného rozvoja Slovenska, postup obstarania a prerokovania územného plánu je v súlade s príslušnými ustanoveniami stavebného zákona a jeho vykonávacej vyhlášky a tiež v súlade s územnohospodárskymi zásadami pre spracovanie územných plánov veľkých územných celkov.  

K predloženej správe nemáme pripomienky a v kontexte s vyššie uvedeným odporúčame vláde SR ÚPN VÚC Bratislavský kraj – Zmeny a doplnky roku 2002 schváliť a prijať navrhované uznesenie. 

Bratislava 20.9.2002